**Javna agencija za knjigo Republike Slovenije** na podlagi Zakona o Javni agenciji za knjigo Republike Slovenije (Uradni list RS, št. 112/07, 40/12 – ZUJF in 63/13), Zakona o uresničevanju javnega interesa v kulturi (Uradni list RS, št. 77/07 – UPB, 56/08, 4/10, 20/11 in 111/13, 68/16, 61/17 in 21/18 - ZnOrg), Pravilnika o izvedbi postopkov javnega poziva in javnega razpisa s področja knjige (Uradni list RS, št. 107/15) ter Pravilnika o strokovnih komisijah Javne agencije za knjigo Republike Slovenije (Uradni list RS, št. 19/09, 10/14 in 73/16) **objavlja**

**Javni večletni razpis za izbor izvajalcev in sofinanciranje javnih kulturnih programov na področju BRALNE KULTURE IN LITERARNIH PRIREDITEV za obdobje 2020–2023**

**(oznaka: JR12–PROGRAM BK IN LP–2020–2023)**

**1. Naziv in sedež razpisovalca**

Javna agencija za knjigo Republike Slovenije, Metelkova 2b, 1000 Ljubljana (v nadaljevanju: JAK).

**2. Predmet javnega razpisa**

Predmet javnega razpisa je izbor izvajalcev in sofinanciranje javnih kulturnih programov za obdobje 2020–2023 (štiriletno sofinanciranje kulturnih programov) na podlagi določb tega razpisa in izpolnjevanja pogojev iz točke 7 in kriterijev iz točke 8 na dveh področjih:

**a) Bralna kultura (BK),**

**b) Literarne prireditve (LP).**

Podprti programi na področju bralne kulture in literarnih prireditev zasledujejo skupne cilje kulturne politike, ki so povečanje deleža bralcev v vseh generacijskih skupinah, zagotavljanje visoke kakovosti literarnih festivalov, razvijanje občinstva, ki so mu programi namenjeni in visoka stopnja dostopnosti sofinanciranih programov.

**3. Cilji javnega razpisa**

**3.1 Bralna kultura (BK)**

JAK bo programe na področju bralne kulture (BK) podpirala v skladu z naslednjimi dolgoročnimi cilji in vsebinskimi usmeritvami:

- izvajanje kulturnih programov za spodbujanje branja in razvoj vseživljenjskih bralnih navad pri različnih ciljnih skupinah;

- izvajanje kulturnih programov, ki promovirajo bralno kulturo ter razvijajo odnos uporabnikov do branja in posedovanja knjig;

- izvajanje strokovnih srečanj z namenom izobraževanja in izmenjave dobrih praks na področju bralne kulture;

- izvajanje programov, ki povezujejo različne subjekte na področju bralne kulture v Sloveniji in širše;

- spodbujanje večje prodaje kakovostnih knjig in revij;

- prijavljen program se navezuje na projekta »Slovenija, častna gostja mednarodnega knjižnega sejma v Bologni 2021« in/ali »Slovenija, častna gostja mednarodnega knjižnega sejma v Frankfurtu 2022«.

**3.2 Literarne prireditve (LP)**

JAK bo programe na področju literarnih prireditev (LP) podpirala v skladu z naslednjimi dolgoročnimi cilji in vsebinskimi usmeritvami:

- izvajanje kakovostnih literarnih prireditev;

- razvijanje občinstev literarnih prireditev;

- izvajanje kulturnih programov, ki promovirajo in uveljavljajo avtorje in literarno ustvarjalnost;

- podeljevanje nagrad na področju leposlovja in humanistike;

- izvajanje strokovnih srečanj na področju leposlovja in humanistike;

- spodbujanje večje prodaje kakovostnih knjig in revij;

- prijavljen program se navezuje na projekta »Slovenija, častna gostja mednarodnega knjižnega sejma v Bologni 2021« in/ali »Slovenija, častna gostja mednarodnega knjižnega sejma v Frankfurtu 2022«.

**4. Vsebinska opredelitev področja javnega razpisa**

**4.1 Bralna kultura (BK)**

V okviru področja bralna kultura bodo sofinancirani kulturni programi, ki spodbujajo branje pri različnih ciljnih skupinah, promovirajo razvoj in pomen bralne kulture ter razvijajo odnos uporabnikov do branja in posedovanja knjig in potekajo v Sloveniji ali zamejstvu, vključno s podeljevanjem denarnih literarnih nagrad in izvajanjem strokovnih srečanj.

Na področju bralne kulture **ne bodo** sofinancirane delavnice kreativnega pisanja, gledališke uprizoritve, glasbene prireditve, razstave in druge prireditve, ki ne ustrezajo ciljem in pogojem razpisa.

**4.2 Literarne prireditve (LP)**

V okviru področja literarne prireditve bodo sofinancirani kulturni programi, ki promovirajo slovenske avtorje ter ustvarjalnost na področju leposlovja in humanistike in potekajo v Sloveniji ali zamejstvu, vključno s podeljevanjem denarnih literarnih nagrad in izvajanjem strokovnih srečanj.

Na področju literarnih prireditev **ne bodo** sofinancirane novinarske konference ob izidu knjižnih del ali podelitvi literarnih nagrad, delavnice kreativnega pisanja, kulturne prireditve ob državnih ali občinskih praznikih ter priložnostnih obletnicah in druge prireditve, ki ne ustrezajo ciljem in pogojem razpisa.

**5. Okvirna vrednost javnega razpisa, obdobje sofinanciranja, izvedba postopkov večletnega sofinanciranja, obdobje za porabo sredstev ter sprememba ali prekinitev sofinanciranja**

Na tem javnem razpisu izbrani prijavitelji bodo dodeljena sredstva prejeli za sofinanciranje kulturnega programa, izvedenega v letih **2020, 2021, 2022 in 2023**. Višina sredstev za sofinancirane kulturne programe bo določena za vsako leto posebej.

**Okvirna vrednost javnega razpisa JR12–PROGRAM BK IN LP–2020–2023 za leto 2020 znaša 470.000 EUR.**

Obseg sredstev, ki ga bo JAK namenila za sofinanciranje na tem javnem razpisu izbranih kulturnih programov po posameznih letih 2020, 2021, 2022 in 2023, bo določen po prejemu vsakoletne odločbe o sofinanciranju programa dela JAK s strani ministrstva, pristojnega za kulturo. JAK bo po prejemu odločbe ministrstva, pristojnega za kulturo, o sofinanciranju programa dela JAK za posamezno leto v obdobju 2020–2023 skladno s predpisi izdala in izbranim prijaviteljem vročila odločbe, v katerih bo določen tudi letni obseg sredstev za sofinanciranje izbranega kulturnega programa v obdobju 2020–2023.

Sredstva, dodeljena v okviru tega razpisa, morajo biti porabljena v obdobju 2020–2023 oz. v plačilnih rokih, kot jih bo določal veljavni zakon o izvrševanju proračuna Republike Slovenije ter pogodba o sofinanciranju izbranega kulturnega programa.

JAK si pridržuje pravico, da ne razdeli vseh okvirno določenih sredstev tega javnega razpisa.

JAK bo v prvi fazi izvedbe javnega razpisa JR12–PROGRAM BK IN LP–2020–2023 preverila izpolnjevanje splošnih in posebnih pogojev prijaviteljev, v drugi fazi bo pristojna strokovna komisija vloge prijaviteljev ovrednotila po razpisnih kriterijih, na podlagi česar bo JAK izdala odločbe o sprejetju kulturnega programa v sofinanciranje za obdobje 2020–2023 ter z izbranimi izvajalci kulturnega programa sklenila pogodbe za obdobje trajanja razpisa.

Izbrani izvajalci, s katerimi bo sklenjena štiriletna pogodba, bodo za leta 2021, 2022 in 2023 pozvani k predložitvi podrobnejšega programa dela in finančnega načrta za vsako leto posebej. Ob letnem pozivu k predložitvi programa za naslednje leto ali v primeru drugih objektivnih sprememb, ki vplivajo na pogodbeno razmerje, bodo z izvajalcem sklenjeni dodatki k pogodbi, v katerih bosta določena dokončen obseg programa in dokončna višina sredstev v posameznem letu ter opredeljene morebitne druge spremembe, vezane na izvedbo programa. Dokončna višina sredstev za posamezno leto bo določena na podlagi pregleda realizacije pogodbe in vsebinskega ovrednotenja ter okvira sredstev, namenjenih razpisu v posameznem proračunskem letu. Izvajalec mora vse obdobje trajanja razpisa izpolnjevati splošne in posebne pogoje razpisa.

Če JAK na podlagi rednega ali izrednega nadzora sofinanciranega kulturnega programa ugotovi, da izbrani program v celoti ali delno ni bil izveden, da je bila izvedba programa neskladna s prijavo ali pogodbo, pomanjkljiva ali na neustrezni ravni, da se dejanski stroški programa razlikujejo od navedenih v prijavni dokumentaciji oziroma sklenjeni pogodbi o sofinanciranju kulturnega programa, ali da prijavitelj ni upošteval v pogodbi določenih drugih obveznosti, JAK zahteva delno ali celotno vračilo že izplačanih sredstev z zakonitimi obrestmi, pri čemer nemudoma prekine sofinanciranje na javnem razpisu JR12–PROGRAM BK IN LP–2020–2023 izbranega kulturnega programa.

Če se v času izvedbe postopkov tega javnega razpisa obseg sredstev, ki je v državnem proračunu namenjen za sofinanciranje JAK, zmanjša do takšne mere, da ne zagotavlja izpolnitve ciljev razpisa, lahko JAK postopek razpisa ustavi, v primeru že izdanih odločb izda nadomestne odločbe, s katerimi ustrezno spremeni odločitev o sofinanciranju kulturnih programov oziroma spremeni ali prekine že sklenjene pogodbe o sofinanciranju kulturnih programov.

Vsa tveganja pri izvajanju kulturnega programa pred izdajo odločbe in podpisom pogodbe o sofinanciranju izbranega kulturnega programa nosi njegov izvajalec.

**6. Upravičeni stroški in finančna uravnoteženost prijavljenega kulturnega programa**

Prijava mora vključevati načrtovano finančno konstrukcijo kulturnega programa prijavitelja, ki prikazuje vse prihodke in odhodke, nujno potrebne za izvedbo prijavljenega programa. Predstavljena finančna konstrukcija mora biti uravnotežena (prihodki = odhodki) in dovolj podrobna, da omogoča identifikacijo, spremljavo in nadzor prijavljenega programa.

Upravičeni stroški kulturnega programa so stroški, nastali pri aktivnostih, ki so povezane s programom, sprejetim v sofinanciranje, so v skladu s predmetom in namenom razpisa, opredeljeni v prijavi prijavitelja, skladni z načeli dobrega finančnega poslovanja, zlasti glede cenovne primernosti in stroškovne učinkovitosti, dejansko nastali, so prepoznavni in preverljivi, podprti z izvirnimi verodostojnimi dokazili in predloženimi potrdili o izvedenih plačilih ter da isti upravičeni stroški niso in ne bodo financirani iz drugih virov.

Donacije, druge nefinančne prihodke in nefinančne vložke soorganizatorjev, ki povečujejo skupno vrednost kulturnega programa, je potrebno napovedati v prijavi.

Kot upravičeni stroški se priznajo vrednosti stroškov, izkazane na računu, vendar brez obračunanega davka na dodano vrednost (DDV). Upošteva se neto vrednost računa, razen v primeru, ko prijavitelj ne more odbiti celotnega DDV. V tem primeru se kot strošek prizna tudi del DDV, ki si ga prijavitelj ne more povrniti (Zakon o davku na dodano vrednost, Uradni list RS, št. 13/11 in nasl.).

JAK sofinancira le upravičene stroške, ki so nastali od 1. 1. 2020 dalje, razen stroškov odkupa avtorskih pravic v sklopu prijavljenega kulturnega programa.

Če bo JAK ugotovila, da je upravičenec prejel sredstva oziroma so mu bila odobrena za isti program in isti namen tudi iz drugih virov, se pogodba o sofinanciranju razdre, JAK pa od prijavitelja zahteva povrnitev vseh neupravičeno prejetih sredstev s pripadajočimi obrestmi od dneva nakazila do dneva vračila sredstev.

Kot dokazila o nastanku upravičenega stroška je pri stroških avtorskega dela potrebno priložiti seznam sklenjenih avtorskih ali drugih pogodb. Kot potrdila o izvedenih plačilih pri stroških zaposlenih štejejo izpiski bančnih transakcijskih računov, iz katerih so razvidna nakazila plač zaposlenim, ter plačila davkov in prispevkov oziroma potrdilo Davčne uprave RS, da so plačani vsi davki in druge obvezne dajatve. Pri stroških drugih storitev, ki so neposredno povezane s programom, kot potrdila o izvedenih plačilih štejejo izpiski bančnih transakcijskih računov, iz katerih so razvidna plačila računov in nakazila avtorskih honorarjev skupaj z davki in prispevki ter druga ustrezna potrdila o izvedenih plačilih.

Za vsak strošek, pri katerem JAK ob pregledu zahtevka za izplačilo ne najde neposredne povezave med nastankom stroška in izvedbo programa, oziroma če ugotovi, da nastali strošek ni povezan z izvedbo programa ne glede na to, ali ta dejansko obstaja, lahko JAK od prejemnika sredstev zahteva dodatna pojasnila ali izjave, ki dokazujejo nastanek stroška za izvedbo programa.

**6.1 Upravičeni stroški na področju bralne kulture (BK) in literarnih prireditev (LP)**

sklop A: stroški nastopajočih (stroški avtorskega dela za avtorje, moderatorje, prevajalce, urednike, lektorje, potni stroški in nastanitev nastopajočih ipd.);

sklop B: stroški izvedbe in promocije kulturnega programa (najem in ureditev prostorov, najem tehnične opreme, oglaševanje in tiskovine, reprezentanca, nastanitve, prevozi in logistika ipd.);

sklop C: splošni stroški in stroški dela prijavitelja.

Na področju bralna kultura sklop C ne sme presegati 50 odstotkov skupne vrednosti upravičenih stroškov.

Med upravičene stroške ne sodi nakup osnovne opreme.

Upravičeni stroški reprezentance (pogostitve, sprejemi ipd.) se lahko uveljavljajo v vrednosti največ 3 odstotke (%) dodeljene subvencije posamične programske enote (PE).

Sofinanciranje literarnih nagrad:

JAK bo sofinancirala le tiste literarne nagrade, ki vključujejo izplačilo denarne nagrade za prejemnika.

**7. Pogoji za sodelovanje na javnem razpisu JR12–PROGRAM BK IN LP–2020–2023**

**7.1 Splošni pogoji – obe razpisni področji (BK in LP)**

Prijavitelji morajo izpolnjevati naslednje splošne pogoje:

* da so pravna oseba zasebnega prava, ki je najmanj 3 leta registrirana za izvajanje dejavnosti na področju kulture, razen v primeru, ko novoustanovljena pravna oseba zasebnega prava nadaljuje z izvajanjem uveljavljenega kulturnega programa, ki ga je v obdobju 2016–2019 že sofinancirala JAK;
* da je pri prijavitelju v času izvajanja kulturnega programa 2020-2023 v pogodbenem razmerju vsaj ena (1) oseba, ki izvaja prijavljeni kulturni program;
* da prijavljajo kulturne programe, ki bodo v celoti realizirani v obdobju 2020–2023;
* da v primeru, ko so bili izbrani v sofinanciranje na razpisih Ministrstva za kulturo RS, drugih ministrstev, lokalnih skupnosti, Javne agencije za raziskovalno dejavnost RS ter razpisih EU, na tem razpisu ne morejo biti sofinancirani z istimi upravičenimi stroški – prepoved dvojnega financiranja istih stroškov;
* da zagotavljajo javno dostopnost kulturnega programa;
* da imajo v času prijave na ta razpis izpolnjene vse pogodbene obveznosti oziroma urejena medsebojna razmerja z JAK;
* da so na sofinanciranem programu ter vseh drugih delih, ki so predmet avtorskih pravic in so v tem programu vsebovana, pridobili vse materialne avtorske in avtorski sorodne pravice;
* da dovoljujejo objavo osebnih podatkov z namenom objave rezultatov razpisa na spletni strani JAK, skladno z Zakonom o dostopu do informacij javnega značaja (Uradni list RS, št. 51/06-UPB2, 117/06, 23/24, 50/14, 19/15 - odl. US, 102/15 in 7/18) in Zakonom o varstvu osebnih podatkov (Uradni list RS, št. 94/07-UPB1);
* da je iz javno dostopnih evidenc AJPES in spletnega servisa Gvin.com <http://www.bisnode.si/produkt/gvin/> razvidno, da na dan oddaje vloge (ki je popolna) poslujejo brez blokiranega tekočega računa;
* da za isti kulturni program (v celoti ali delu) poda vlogo le en prijavitelj;
* da se z istim kulturnim programom (v celoti ali delu) na razpis prijavljajo samo enkrat;
* da pri prijavi upoštevajo cilje posameznih razpisnih področij, skladno s 3. točko besedila razpisa; in vsebinske opredelitve posameznih razpisnih področij, skladno s 4. točko besedila razpisa;
* da nimajo omejitve poslovanja na podlagi Zakona o integriteti in preprečevanju korupcije (Uradni list RS, št. 69/11 - UPB);
* da je vlogo podala upravičena oseba, da je bila vloga oddana pravočasno in skladno z navodilom o oddaji vloge iz 10. točke besedila tega razpisa;
* da je vloga v celoti napisana v slovenskem jeziku;
* da prijavitelj sprejema sodelovalno dolžnost pri posredovanju verodostojnih informacij o poteku kulturnega programa ter vsebinske in finančne dokumentacije in se zavezuje, da bo sodeloval pri izvajanju vsebinskega in finančnega nadzora nad izvajanjem sofinanciranega kulturnega programa;
* da zaprošeni znesek sofinanciranja kulturnega programa ne presega 70 odstotkov vrednosti upravičenih stroškov;
* da prijavitelj zagotavlja, da lahko zapre finančno konstrukcijo prijavljenega kulturnega programa.

Prijavitelj poda izjavo o izpolnjevanju pogojev v predpisanem prijavnem obrazcu. Če JAK naknadno zahteva izvirnike potrdil o izpolnjevanju splošnih pogojev po posameznih alinejah, jih mora prijavitelj dostaviti v zahtevanem roku.

**7.2 Posebni pogoji**

**7.2.1 Posebni pogoji za področje bralna kultura (BK)**

Prijavitelji na področju bralna kultura morajo ob splošnih izpolnjevati tudi naslednje posebne pogoje:

* da so v obdobju 2016–2019 organizirali vsaj tri (3) javnosti dostopne programske enote (nize dogodkov) na področju bralne kulture v Sloveniji ali zamejstvu, vsako leto v tem obdobju najmanj eno (1), razen izjeme, določene v prvi alineji 7.1 točke besedila tega razpisa;
* da bodo v obdobju 2020–2023 izvedli vsebinsko zaokrožen kulturni program v Sloveniji ali zamejstvu, ki bo letno vključeval najmanj eno (1) programsko enoto z najmanj šestimi (6) dogodki;
* da pri financiranju stroškov kulturnega programa upoštevajo določila o najnižjih avtorskih honorarjih iz točke 7.3 besedila tega razpisa;
* da zaprošeni znesek za sofinanciranje posamičnega kulturnega programa v letu 2020 ne presega 40.000 EUR, v letih 2021, 2022 in 2023 pa predvidoma 50.000 EUR.

**7.2.2 Posebni pogoji za področje literarne prireditve (LP)**

Prijavitelji na področju literarne prireditve morajo ob splošnih izpolnjevati tudi naslednje posebne pogoje:

* da so v obdobju 2016–2019 organizirali vsaj tri (3) javnosti dostopne programske enote (nize dogodkov) na področju literarnih prireditev v Sloveniji ali zamejstvu, vsako leto v tem obdobju najmanj eno (1), razen izjeme, določene v prvi alineji 7.1 točke besedila tega razpisa;
* da bodo v obdobju 2020–2023 vsako leto izvedli vsebinsko zaokrožen kulturni program v Sloveniji ali zamejstvu, ki bo letno vključeval najmanj eno (1) programsko enoto z najmanj desetimi (10) dogodki;
* da pri financiranju stroškov kulturnega programa upoštevajo določila o najnižjih avtorskih honorarjih iz točke 7.3 besedila tega razpisa;
* da zaprošeni znesek za sofinanciranje posamičnega kulturnega programa letno ne presega 150.000 EUR.

**7.3 Določitev najnižjih izplačanih avtorskih honorarjev pri izvedbi sofinanciranega kulturnega programa**

Prijavitelj mora pri načrtovanju in izvedbi kulturnega programa na področju bralne kulture in literarnih prireditev upoštevati naslednje izhodiščne vrednosti:

* da bo za nastop avtorja izplačal avtorski honorar v višini najmanj 150 EUR bruto, če pa v okviru enega dogodka nastopijo trije (3) ali več avtorjev hkrati, se lahko izhodiščni avtorski honorar zniža za 30 odstotkov, enako velja tudi za primer, če nastop avtorja traja manj kot 20 minut.

**8. Kriteriji za ocenjevanje vlog**

**8.1 Področje bralna kultura (BK)**

|  |  |  |
| --- | --- | --- |
|  | **Kriteriji** | **Točke** |
| **1.** | Reference prijavitelja s poudarkom na kakovosti, odmevnosti, obiskanosti in izvedenih promocijskih dejavnostih pri doslej izvedenih aktivnostih na področju bralne kulture.   | 5 |
| **2.** | Vsebinska zaokroženost in kakovost prijavljenega programa glede na opredeljene cilje in namen. Pomen programa za obogatitev ponudbe in uporabniške izkušnje za ciljno skupino in za razvoj bralne kulture v Sloveniji in/ali zamejstvu. | 10 |
| **3.** | Prijavljen program se navezuje na projekta »Slovenija, častna gostja mednarodnega knjižnega sejma v Bologni 2021« in/ali »Slovenija, častna gostja mednarodnega knjižnega sejma v Frankfurtu 2022«. | 2 |
| **4.** | Reference vključenih avtorjev in strokovnjakov.  | 5 |
| **5.** | Akcijski načrt promocijskih aktivnosti za informiranje javnosti, opredelitev ciljnih skupin in orodij za njihovo doseganje, zagotavljanje visoke dostopnosti kulturnega programa, vključevanje in povezovanje z drugimi deležniki na področju. | 8 |
|  | **Največje možno število točk** | **30** |

**8.2 Področje literarne prireditve (LP)**

|  |  |  |
| --- | --- | --- |
|  | **Kriteriji** | **Točke** |
| **1.** | Reference prijavitelja s poudarkom na kakovosti, odmevnosti, obiskanosti in promociji doslej izvedenih aktivnosti na področju literarnih prireditev.   | 5 |
| **2.** | Vsebinska zaokroženost in kakovost prijavljenega programa glede na opredeljene cilje in namene. Pomen programa za obogatitev ponudbe na področju literarnih prireditev v Sloveniji in/ali zamejstvu. Pomen programa za razvoj slovenske literarne ustvarjalnosti in uveljavljanje avtorjev, ki delujejo na področju literature in humanistike v Sloveniji in/ali zamejstvu. | 10 |
| **3.** | Prijavljen program se navezuje na projekta »Slovenija, častna gostja mednarodnega knjižnega sejma v Bologni 2021« in/ali »Slovenija, častna gostja mednarodnega knjižnega sejma v Frankfurtu 2022«. | 2 |
| **4.** | Reference vključenih avtorjev in strokovnjakov. | 5 |
| **5.** | Akcijski načrt promocijskih aktivnosti za informiranje javnosti, opredelitev ciljnih skupin in orodij za njihovo doseganje, pristop k razvoju občinstva vključno z zagotavljanjem visoke dostopnosti kulturnega programa, vključevanje in povezovanje z drugimi deležniki na področju. | 8 |
|  | **Največje možno število točk** | **30** |

**9. Uporaba kriterijev, postopek izbire in določitev višine sofinanciranja**

Vsebinska zaokroženost pomeni kontinuirano izvajanje in vzdrževanje kakovosti prijavljenega programa skozi daljše časovno obdobje, najmanj pa v obdobju razpisa.

Pojem kakovosti v prvem in drugem kriteriju pomeni predvsem raven profesionalne realizacije programske vsebine vključno z referencami izdajatelja, referencami vključenih avtorjev, predavateljev in drugih nastopajočih.

Pojem obogatitev ponudbe pomeni predvsem ponudbo programov, ki po vsebini in obsegu presegajo obstoječo ponudbo prireditev, ki vsebine prinašajo v okolja, kjer je pestrost ponudbe manjša.

Pojem razvoj občinstva opredeljuje pristope k doseganju čim večjega kroga občinstev (nacionalno, v zamejstvu) ter razširiti dostop nezadostno zastopanih skupin do prijavljenih programov, iskanju novih inovativnih poti za ohranjanje občinstva, pridobivanje novega občinstva in raznolikost občinstva, vključno z doseganjem skupin, ki se trenutno ne kvalificirajo kot občinstvo, ter da izboljšajo izkušnje obstoječega in prihodnjega občinstva in poglobijo odnose z njim.

Prijave bo po ocenjevalnih kriterijih vrednotila pristojna strokovna komisija JAK.

Razpisni kriteriji za posamezna razpisna področja tega razpisa so ovrednoteni s točkami, pri čemer je pri posameznem kriteriju navedeno najvišje možno število točk.

Za sofinanciranje bodo izbrani tisti kulturni programi, ki bodo v postopku vrednotenja po kriterijih ocenjeni višje. V primeru, da skupni znesek sofinanciranja kulturnih programov, ki so presegli minimalni prag, preseže znesek razpisanih sredstev, bodo sredstva dodeljena kulturnim programom, ki so pri ocenjevanju prejeli več točk.

Višina odobrenih sredstev za kulturni program je odvisna od obsega in finančne zahtevnosti kulturnega programa ter sredstev, ki so namenjena razpisu, pri čemer med izbranimi kulturnimi programi ni primerljivosti glede višine odobrenih sredstev v sorazmerju z višino prejetih točk.

Najnižje število točk za sprejetje kulturnega programa v sofinanciranje je **25 točk** (spodnji točkovni prag).

**10. Razpisni rok in način oddaje vlog**

Prijavitelji morajo vlogo **izpolniti s prijavo v spletno aplikacijo**, ki je objavljena na naslovu [https://jakrs.e-razpisi.si](https://jakrs.e-razpisi.si/), povezava do nje pa tudi na naslovu <http://www.jakrs.si/javni-razpisi-in-pozivi/>, na obeh naslovih so tudi podrobnejša navodila za uporabo aplikacije in izpolnjevanje vloge.

Po končanem izpolnjevanju in oddaji vloge v spletni aplikaciji morajo prijavitelji **vlogo natisniti, žigosati in lastnoročno podpisati.** Natisnjeni vlogi morajo priložiti vsa morebitna listinska ali druga dokazila, ki so zahtevana v besedilu razpisa oz. na obrazcih.

Vloga mora biti izpolnjena na ustreznem razpisnem obrazcu in mora vsebovati vse bistvene sestavine vloge ter obvezne priloge in podatke, določene v razpisni dokumentaciji.

Prijavitelji morajo v celoti izpolnjeno **vlogo zaključiti in oddati v predpisanem roku v spletni aplikaciji in jo natisnjeno poslati s priporočeno pošto ali oddati osebno vsak delavnik med 10. in 12. uro na naslov: Javna agencijo za knjigo RS, Metelkova 2b, 1000 Ljubljana.**

Prijava je vložena pravočasno, če jo JAK prejme **v spletni aplikaciji in natisnjeni obliki**, preden se izteče rok za vložitev prijav. Če se prijava pošlje priporočeno po pošti, se za dan, ko JAK prejme prijavo, šteje dan oddaje poštne pošiljke.

Vlogo je potrebno oddati **v zaprti kuverti in na sprednjo stran kuverte nalepiti obrazec s črtno kodo, ki ga ob tiskanju vloge določi spletna aplikacija.**

Rokza zbiranje vlog prične teči na dan najave javnega razpisa JR12–PROGRAM BK IN LP–2020–2023 v Uradnem listu RS in objave besedila razpisa na spletni strani JAK <http://www.jakrs.si/javni-razpisi-in-pozivi/> **dne 22. 11. 2019** ter traja doizteka zadnjega dne roka za oddajo vlog, ki je **7. 1. 2020.**

Vsi zahtevani prijavni obrazci morajo biti izpolnjeni v celoti, datirani, žigosani in podpisani s strani odgovorne osebe prijavitelja oziroma izpolnjeni skladno z zahtevami.

**11. Izpolnjevanje razpisnih pogojev, način obravnavanja vlog in odločanje o izboru**

Izpolnjevanje razpisnih pogojev ugotavlja komisija za odpiranje vlog, ki jo izmed zaposlenih na JAK imenuje direktorica JAK.

Če se prijavitelj na ta razpis prijavi s programom, ki vsebinsko ne izpolnjuje pogojev tega razpisa, in ga strokovna komisija ne more oceniti s kriteriji, navedenimi v razpisnem besedilu, se vloga zavrže kot vloga neupravičenega prijavitelja.

Vloge, ki ne bodo izpolnjene v celoti v spletni aplikaciji in na originalnih, datiranih, žigosanih in podpisanih prijavnih obrazcih oz. ne bodo izpolnjene v skladu z zahtevami dokumentacije javnega razpisa, se bodo štele kot nepopolne.

JAK bo prijavitelje, katerih vloge bodo formalno nepopolne, pozvala, da jih v roku petih (5) dni po prejetju poziva JAK, dopolnijo. Če prijavitelji ne bodo dopolnili formalno nepopolnih vlog v zahtevanem roku, bodo vloge s sklepom o zavrženju izločene iz nadaljnje obravnave.

Za prepozno se bo štela vloga, ki ne bo oddana v tiskani obliki in v spletni aplikaciji do vključno 7. 1. 2020. Nepravočasne vloge bodo izločene iz nadaljnje obravnave s sklepom o zavrženju.

Prijavitelji, ki ne bodo izpolnjevali predhodno navedenih pogojev, bodo kot neupravičene osebe izločeni iz nadaljnje obravnave s sklepom o zavrženju.

JAK lahko v primeru naknadne ugotovitve o neizpolnjevanju pogojev in po že izdani odločbi o izboru kulturnega programa spremeni odločitev in s prijaviteljem ne sklene pogodbe. Prav tako v primeru naknadne ugotovitve o neizpolnjevanju pogojev ali pogodbenih obveznosti v času izvajanja nadzora razveže že sklenjeno pogodbo, v primeru že izplačanih sredstev pa zahteva povračilo dela ali celotnih sredstev.

Samo v primeru, ko zaradi **tehničnih težav na strani JAK**, ki bi pomenile daljše obdobje nedelovanja spletne aplikacije in prijave ne bi bilo mogoče oddati na predpisan način, lahko vlagatelj svojo vlogo v celoti izpolni na obrazcih, ki bodo v tem primeru objavljeni na spletnih straneh, in jo v fizični obliki preda agenciji na način, opredeljen v razpisni dokumentaciji. Samo v navedenem primeru bodo na tak način oddane vloge pravilne in pravočasne in jih bo JAK upoštevala. O morebitnih tehničnih težavah iz tega odstavka, ki bodo lahko razlog za to, da vloge v spletni aplikaciji ne bi bilo potrebno oddati pravočasno, bo JAK vlagatelje obvestil na svoji spletni strani. Brez obvestila iz prejšnjega stavka je potrebno vlogo pravočasno oddati v tiskani obliki in spletni aplikaciji.

JAK prijavne dokumentacije in prilog ne bo vračala prijaviteljem.

**Oddaja vloge pomeni, da se predlagatelj strinja s pogoji in kriteriji javnega razpisa JR12–PROGRAM BK IN LP–2020–2023.**

Pravočasne in popolne vloge upravičenih oseb bodo predložene v obravnavo pristojni strokovni komisiji JAK.

O dodelitvi sredstev bo na podlagi poročila pristojne strokovne komisije JAK odločila direktorica JAK z odločbo o sofinanciranju posameznega kulturnega programa.

Odpiranje vlog bo potekalo na JAK, Metelkova 2b, 1000 Ljubljana, in ni javno.

**12. Plačilo tarife ob prijavi na javni razpis**

Prijavitelji so skladno z določbami Tarife o izvajanju storitev Javne agencije za knjigo RS (Uradni list RS, št. 4/13 in 50/14) ob prijavi dolžni priložiti k vlogi potrdilo o plačilu tarife v višini 200 EUR. Če potrdilo ne bo priloženo, bo prijavitelj pozvan k dopolnitvi. Če po preteku roka za dopolnitev JAK ne bo prejela ustreznega potrdila, bo vloga zavržena kot nepopolna.

**13. Dokumentacija javnega razpisa**

Dokumentacija javnega razpisaobsega:

– besedilo javnega razpisa,

– prijavni obrazec v spletni aplikaciji za posamezno razpisno področje:

1. **Bralna kultura (BK),**
2. **Literarne prireditve (LP).**

Dokumentacija javnega razpisa je na voljo na spletnem naslovu <https://jakrs.e-razpisi.si/si/avtorizacija/>, besedilo razpisa pa tudi na spletni strani JAK <http://www.jakrs.si/javni-razpisi-in-pozivi/>.

Prijavitelji morajo predložiti v celoti izpolnjeno naslednjo dokumentacijo:

**a) Bralna kultura (BK):**

* natisnjen prijavni obrazec spletne aplikacije OBR-BK z dokazilom o plačani tarifi;

**b) Literarne prireditve (LP):**

* natisnjen prijavni obrazec spletne aplikacije OBR-LP z dokazilom o plačani tarifi.

**14. Pristojna uslužbenka za informacije in pojasnila**

Informacije lahko dobite na spletni strani JAK www.jakrs.si, po telefonu vsak delavnik med 10. in 12. uro in po elektronski pošti pri pristojni uslužbenki:

- Tjaša Urankar, e-pošta: tjasa.urankar(at)jakrs.si, tel.: 00386 (0) 1 369 58 25.

**Renata Zamida**

Direktorica Javne agencije za knjigo RS